લંકેશ ઓઝા નામના લેખકે ‘લક્ષ્મણરેખા’ નામના વિચારપત્રમાં ચર્ચાપાત્ર રૂપે રાવણના આ દુષ્કૃત્યનો સખત ભાષામાં ઊધડો લીધો હતો ને એવી ચેતવણી ઉચ્ચારી હતી કે રાવણે આ કૃત્ય આચર્યું તેને જાહેરમાં દુષ્કૃત્ય કહેવા સુધી પોતે તૈયાર છે. આની દૂરગામી અસર પ્રજા પર પડશે. યુવાન પેઠી રાવણમાંથી પ્રેરણા લઈને ગમે તેની રૂપાળી સ્ત્રીઓને ઉપાડી જશે, કુંવારી કન્યાઓને ભગાડવાને બદલે અન્યની પરણેતરોને ઉઠાવી જશે. આ કારણે કુંવારી છોકરીઓ તેમ જ પરણેલી સ્ત્રીઓ – એ બન્ને પ્રકારની સ્ત્રીઓ રખડી જશે. રાવણના આ આતંક સામે અવાજ ઊઠાવવામાં નહિ આવે તો ચોરે અને ચૌટે રાવણો પેદા થશે, માટે આનો વિરોધ કરતાં ચર્ચાપત્રો લેખકોએ લખવા જોઈએ. અત્યારે સમય નવલકથાઓ ને નવલિકાઓ લખવાનો નથી. પણ કેવળ ચર્ચાપત્રો લખવાનો છે આ અંગે વિશેષાંકો પ્રગટ કરવાનું પણ વિચારી શકાય. સાહિત્ય પરિષદે પણ એક ઠરાવ દ્રારા રાવણના આ હિચકારા કૃત્યને વખોડી કાઢવું જોઈએ.